Mikkel Bjørn (DF), 2025-03-28:
Det var først med Dansk Folkepartis fremkomst, at der reelt kom en politisk kraft, der turde tage et opgør med den naive udlændingepolitik, som Socialdemokratiet implementerede og var hovedarkitekterne bag i 1983.
Det er i høj grad takket være Dansk Folkepartis vedholdende pres, at dele af lovgivningen senere er blevet rullet tilbage, og det kommer også til at være os, der går forrest med nye løsninger på, hvordan vi kommer på rette kurs.
Tak for det.
Statsministeren holdt en alvorstung tale og brugte store ord som kriminalitet, parallelsamfund, dominansadfærd, social kontrol og antisemitisme, men hvad hørte vi egentlig bag ordene?
Vi hørte konstateringer, som alle danskere kender til – bekymringer, vi har levet med i årevis.
Vi hørte et forsøg på at lyde bestemt, men vi hørte ingen handling – intet om konsekvent og betingelsesløs hjemsendelse af de mennesker, der er kriminelle, og som modarbejder Danmark indefra; intet om at lukke grænserne for den indvandring, der truer vores kultur; intet om et reelt opgør med det system, der tildeler statsborgerskab til mennesker, der foragter Danmark.
Ministeren nævnte tryghedspakken og flerkoneri, men Dansk Folkeparti har jo lige fremsat forslag om at forbyde flerkoneri – regeringen stemte imod.
Så det bliver handlingsløst, helt og aldeles handlingsløst.
Socialdemokratiet snakker om en stram udlændingepolitik, men stemmer imod forslag, som de selv har ført valgkamp på.
Nu giver man millioner til korrupte regimer i Mellemøsten, mens vi mangler sygeplejersker og man sparer på velfærden herhjemme.
Man stemmer for statsborgerskaber til islamister og antidemokrater.
Man taler om tryghed, men stemmer for, at kriminelle udlændinge skal kunne blive i Danmark, fordi partiet ikke tør sige fra over for FN og EU.
Socialdemokratiets stramme kurs bliver dermed en illusion.
Under Socialdemokratiet er indvandringen fra MENAPT-landene steget, og islamiseringen af Danmark fortsætter ufortrødent.
Havde Socialdemokratiet haft magten alene i 00'erne, så Danmark i dag ud som Sverige, Tyskland eller Frankrig.
Det var kun Dansk Folkeparti, der forhindrede det.
Da vi advarede om parallelsamfund, sharia og social kontrol, blev vi kaldt ekstreme, og vi blev kaldt fremmedfjendske, og i dag står statsministeren så som konsekvens af den udvikling, vi forudsagde, og taler om værdikamp.
Men når kameraerne slukker, hvor er så handlingen?
Hvor er planen, der retter op på årtiers fejl, som partierne herinde, især Socialdemokratiet, selv har begået?
Statsministeren taler om lav tilstrømning, men sandheden er jo, at indvandringen fra Mellemøsten er vokset under både denne og den forrige regering.
Kampen er ikke vundet, og problemerne er langtfra løst, men hvis vi ikke fortsætter med at sige sandheden, hvem i alverden gør så?
Erkendelser gør ingen forskel uden konsekvent og kompromisløs handling.
Det nytter ikke noget at tale strengt i valgkampe for så at bøje sig for EU og internationale konventioner, når magten er sikret.
Og mens Socialdemokratiet i dag og generelt står og klapper sig selv på skulderen og forgylder Gaza med 75 mio. kr. og Syrien med 660 millioner skattekroner, fremlægger Dansk Folkeparti en konkret hjemrejseplan, et stop for massetildelingen af statsborgerskaber, forbud mod islamiske særhensyn og særkrav og udvisning af dem, der underminerer Danmark.
Dansk Folkeparti har aldrig vaklet.
Vi er det eneste parti med en plan for, at Danmark også i fremtiden er dansk, og vi stopper ikke, før vi har vendt den udvikling, som Socialdemokratiet har været hovedarkitekterne bag.
Tak for ordet.